ตลท.เผยกลุ่มประกันขาดทุนกว่า112%
ตลท.เผยธุรกิจประกันในตลาดหลักทรัพย์ขาดทุนงวด 6 เดือน 761 ล้านบาท หรือ ลบ 112.13% ผลจ่ายสินไหมน้ำท่วม
21 ส.ค. 2555

ตลท.เผยธุรกิจประกันในตลาดหลักทรัพย์ขาดทุนงวด 6 เดือน 761 ล้านบาท หรือ ลบ 112.13% ผลจ่ายสินไหมน้ำท่วม
ตลาดหลักทรัพย์แห่งประเทศไทย (ตลท.) รายงานผลการดำเนินงาน 6 เดือนแรกของธุรกิจประกันภัยและประกันชีวิตที่จดทะเบียนในตลาดหลักทรัพย์ 17 บริษัท มีผลขาดทุน 761 ล้านบาท หรือติดลบ 112.13% เมื่อเทียบกับงวดเดียวกันของปี 2554 ที่มีกำไรสุทธิ 6,275 ล้านบาท
ทั้งนี้ บริษัทที่ขาดทุนต่อหุ้นมากที่สุดอันดับ 1 คือ บริษัท เมืองไทยประกันภัย (MTI) มีผลขาดทุนต่อหุ้น 10.69 บาท อันดับ 2 คือ บริษัท อินทรประกันภัย (INSURE) ขาดทุนต่อหุ้น 3.3 บาท อันดับ 3 บริษัท ไทยเศรษฐกิจประกันภัย (TSI) ขาดทุนต่อหุ้น 2.56 บาท อันดับ 4 บริษัท ไทยประกันภัย (TIC) ขาดทุนต่อหุ้น 0.98 บาท และอันดับ 5 บริษัท นวกิจประกันภัย (NKI) ขาดทุนต่อหุ้น 0.52 บาท
ขณะที่บริษัทที่มีกำไรต่อหุ้นสูงสุดอันดับ 1 คือ บริษัท ไทยพาณิชย์ประกันชีวิต (SCBLIFE) 25.03 บาท รองลงมาคือ บริษัท สินมั่นคงประกันภัย (SMK) กำไรสุทธิต่อหุ้น 18.08 บาท อันดับ 3 บริษัท จรัญประกันภัย (CHARAN) กำไรสุทธิต่อหุ้น 3.82 บาท บริษัท กรุงเทพประกันภัย (BKI) กำไรสุทธิต่อหุ้น 3.58 บาท
สำหรับการขาดทุนของธุรกิจประกันภัยมีผลมาจากการบันทึกค่าสินไหมทดแทนจากเหตุการณ์น้ำท่วมในช่วงปลายปี 2554 ที่บริษัทประกันภัยจะต้องชดใช้ค่าสินไหมทดแทนประมาณ 4.86 แสนล้านบาท ซึ่งยังมีภาระต้องจ่ายสินไหมอีกจำนวนมาก และจะปรากฏในผลการดำเนินงานในงวดต่อไป
นายสุรชัย ศิริวัลลภ กรรมการและประธานเจ้าหน้าที่บริหาร บริษัท ไทยรับประกันภัยต่อ (ไทยรี) กล่าวว่า กระบวนการพิจารณาความเสียหายที่เกิดจากน้ำท่วมใหญ่ปลายปี 2554 ยังไม่เป็นที่สิ้นสุด และการสำรวจความเสียหายเพื่อตีราคาความเสียหายที่แท้จริงจะต้องใช้เวลานานจึงจะประเมินความเสียหายได้ทั้งหมด
“บริษัทเองก็ยังไม่สามารถประเมินความเสียหายที่แน่นอนได้ เพราะได้รับข้อมูลที่ล่าช้าจากบริษัทประกันภัยต่างๆ” นายสุรชัย กล่าว